Yajxitltzen,
bix iyꞌx Jesús tuj tnijabel aꞌ te Galilea,
bix juntl tbi Tiberias.
Cyuj tzunkej kꞌij,
tbet-xin nimxsen cyajlal xjal oc lpe tiꞌjxin,
tuꞌntzen toc cycyeꞌyen jjawnex tipemalxin tej tcoꞌpantexin kej yaab tuj cyyabel.
Bix oc lpe ke xjal cnol texin tuꞌn cyken ttziyela aꞌ.
Tejtzen tiyꞌpaxin jlajxe aꞌ,
e tajbe tzunxin tuꞌn ttenxin tjunalxin.
Juꞌ tzunj e jaxxin twiꞌ jun witz cyuya t-xnakꞌatzxin,
bix e cub kexin cyuya.
Chꞌitktzen tpon jjawnex cyninkꞌij judío te Pascua.
Tejtzen tten Jesús tcꞌuꞌj witz,
oc tcyeꞌyenxin,
bix e tilxin nimxsen xjal otk kꞌon vwelt tiꞌ aꞌ tuꞌn tcnet-xin cyuꞌn.
Juꞌ tzunj,
e xiꞌ tkbaꞌnxin te Felipe:
—¿Ti tten tuꞌn tcnet waabj,
tuꞌntzen cywaaꞌn kej xjal nchi ul wiꞌja?
—tz̈ixin.
E xiꞌ tkbaꞌnxin juꞌwa nuk tuꞌn tchicꞌajax ka at tocslabl Felipe tiꞌjxin,
cuma ttzkiꞌntlxin alcye tuꞌn tbint tuꞌnxin.
Aj ttzakꞌbeꞌn Felipe texin:
—Taat,
mlay tuꞌn tlekꞌet waabj kuꞌn.
Mitle tuꞌn xcnet caꞌba syent pwak te denario kuꞌn,
mlayx canan tuꞌn t-xiꞌ klokꞌoꞌn waabj te cykilca xjal,
tuꞌntzen t-xiꞌ twa jaca juun xjal bix nuk chꞌineeꞌ at—tz̈i Felipe.
At juntlxin t-xnakꞌatz Jesús,
Andrés tbi,
titzꞌen Simón Pedro,
bix e xiꞌ tkbaꞌnxin te Jesús:
—Taat,
lu jkꞌa ma tzul tiiꞌnkꞌa jweꞌ pan te cebada tuya caꞌba quis̈.
Pero,
¿ti tten tuꞌn tcanan jlu cye nimcꞌa xjal?
—tz̈i Andrés.
Tejtzen cypon baj xjal tiꞌjxin,
e xiꞌ tkbaꞌn Jesús cye t-xnakꞌatz:
—Cykbanx cye xjal tuꞌn cycub ke—tz̈ixin.
Tcꞌuꞌjtzen witz at jun chkꞌajlaj toc,
bix e cub ke ke xjal tuj tz̈ꞌim.
Atle jweꞌ mil xinak otk pon.
Bix e tzaj ttzyuꞌn Jesús ke pan,
bix e xiꞌ tkꞌoꞌnxin chjonte te Dios tiꞌj,
bix e xiꞌ tkꞌoꞌnxin pan cye t-xnakꞌatzxin,
tuꞌntzen t-xiꞌ cypaꞌnxin cyxol xjal otk chi cub ke.
Bix juꞌx e xiꞌ tkꞌoꞌnxin ke quis̈.
Jax nimcꞌa otk tzꞌeꞌla te cykilca xjal.
Tejtzen cybaj noj ke xjal,
e xiꞌ tkbaꞌnxin cye t-xnakꞌatzxin:
—Cychmonwe ttxꞌakan cywa xjal min xbaj cyuꞌn,
tuꞌntzen mintiiꞌ qꞌuelex xeꞌt—tz̈ixin.
Bix e jaw cychmoꞌnxin ttxꞌakan pan otk cyaj cyuꞌn xjal tiꞌj jweꞌ pan te cebada,
bix e noj cablaaj chiꞌl.
Yaltzen ke xjal,
tej cylonte jjawnex tipemal Jesús,
e cykbaxin:
—Tzinente ja xjal lu jtyolel Dios at tuꞌn tul twitz txꞌotxꞌ—tz̈ikexin.
Tejtzen tel tniyꞌ Jesús tiꞌj e cyajbe xjal tuꞌn ttzyet-xin,
tuꞌntzen t-xiꞌ cyiiꞌn jaxin tisen cycawelxin,
mas e jax lkꞌexin twiꞌ witz,
tuꞌn ttenxin tjunalxin.